Document ID: 32006D0718

PADOMES LĒMUMS 2006/718/KĀDP
(2006. gada 23. oktobris),
ar ko īsteno Kopējo nostāju 2006/276/KĀDP par ierobežojošiem pasākumiem pret dažām Baltkrievijas amatpersonām
EIROPAS SAVIENĪBAS PADOME,
ņemot vērā Kopējo nostāju 2006/276/KĀDP (2006. gada 10. aprīlis) par ierobežojošiem pasākumiem pret dažām Baltkrievijas amatpersonām (1), un jo īpaši tās 2. pantu saistībā ar Līguma par Eiropas Savienību 23. panta 2. punkta otro ievilkumu,
tā kā:
(1)
Padome 2006. gada 10. aprīlī pieņēma Kopējo nostāju 2006/276/KĀDP, ar ko apstiprināja esošos ierobežojošos pasākumus pret personām, kas atbildīgas par starptautisko vēlēšanu standartu pārkāpumiem 2006. gada 19. marta prezidenta vēlēšanu laikā Baltkrievijā un par vēršanos pret pilsonisko sabiedrību un demokrātisko opozīciju, un pret fiziskajām vai juridiskajām personām un struktūrām, kas saistītas ar minētajām personām.
(2)
Padome 2006. gada 18. maijā pieņēma Kopējo nostāju 2006/362/KĀDP, ar ko groza Kopējo nostāju 2006/276/KĀDP, lai iesaldētu iepriekšminēto personu un ar viņām saistīto fizisko vai juridisko personu un struktūru līdzekļus un saimnieciskos resursus.
(3)
Saskaņā ar Kopējo nostāju 2006/276/KĀDP Padome ir pārskatījusi ierobežojošos pasākumus un nolēmusi, ņemot vērā stāvokļa attīstību, ka būtu jāvēršas pret vēl vairākām personām, kas ir atbildīgas par vēršanos pret pilsonisko sabiedrību un demokrātisko opozīciju. Tādēļ būtu atbilstīgi jāgroza Kopējās nostājas 2006/276/KĀDP III un IV pielikumā ietvertie saraksti,
IR PIEŅĒMUSI ŠO LĒMUMU.
1. pants
Kopējās nostājas 2006/276/KĀDP III un IV pielikumu aizstāj ar tekstu šā lēmuma pielikumā.
2. pants
Šis lēmums stājas spēkā tā pieņemšanas dienā.
3. pants
Šo lēmumu publicē Eiropas Savienības Oficiālajā Vēstnesī.
Luksemburgā, 2006. gada 23. oktobrī

Labels: 10
18
11
5